  Виталий Пронин Кылем арня пумын Ижысь спортъя «Металлист» комплексын Приволжск федерал округысь 15-16 аресъем боксёръёслэн первенствозы ортчиз. Ужрад сӥземын вал Удмуртиысь дано боксёрез Андрей Васильевич Абрамовез буре ваёнлы. Ӵошатсконэ вуылӥзы Приволжск федерал округысь вань улосъёсысь командаос, спортсменъёс 178 кузя люкаськизы. Азьвыл аръёсын ӵошатыса, та лыдпус бадӟым. Котькинлэсь трос медаль омыртӥзы Оренбург улосысь боксёръёс. Удмуртиысь команда сярысь ке верано, тренеръёслэн осконзы вал Уваысь Олег Корепановлы. Пияшлы ӧз удалты: нырысь нюръяськонын ик кужмо тушмон вылэ шедиз. Азвесь медальёс басьтӥзы Ижысь Рустам Арасланов, Максим Чащин, Максим Синцов. 3-тӥ интыозь сузьтӥськизы Глазовысь Даниил Габов, Ижысь Степан Белов но Эрик Закиров. Табере Удмуртия дасяське Россилэсь первенствозэ ас дораз пумитанлы. Ижын ортчем ӵошатсконын вормисьёс но отчы пыриськозы. Валентина Емельянова Туспуктӥз Эдуард Карипов  